
Evlidir, iki otağı var... 
Allah palçıqdan 

insanı yaratdı.

İnsan da palçıqdan insan 

yaratmaq istədi,

amma heykəl alındı. 

~ ~ ~ 

Yerin damarları – Yollar.

~ ~ ~ 

Köhnəliyi bəyənməyən!

Yer kürəsində niyə yaşayırsan?!

~ ~ ~ 

Yenə bu il 

həyatşünaslıq fənnindən 

kəsilib, həyatda qaldım...

~ ~ ~ 

Bu qaranlıq yolu 

həqiqət bilib 

gözüyumulu getdim.

Maşın səsləri gəlməyə başladı.

Şeytan məni yoldan çıxartdı…

~ ~ ~

Siqaret tüstüsü 

saxlayır fikrimi...

~ ~ ~

O, doğum evinin 

qarşısından keçəndə

körpələrin ağlaşmalarından 

elə bildi ki, 

bura körpələr üçün 

konservatoriyadır. 

~ ~ ~

Yenə başına dönəndə 

radara düşdüm.

~ ~ ~

Külək ayağını-ayağına keçirib

küçəmizdə “tütək” çalırdı. 

Həzin musiqinin sədası altında 

salafan torbalar, sarı yarpaqlar, 

konfet kağızları 
kobra kimi rəqs edirdi...

Hərdən bu rəqsə 

toz-torpaq da qoşulurdu...

~ ~ ~

Öləndə şəklimi çəkən olsaydı...

Başdaşıma vurardım.

~ ~ ~

Balıq başdan iylənirsə,

bütün bədəni 

başdan ibarət olan 

balıqların vay halına!

~ ~ ~

Heykəli 

onun yerini vermir...

~ ~ ~

Əvvəllər bizim küçələrdə

çadrasız qadın görəndə 

təəccüblənərdilər.

İndi çadralı qadın görəndə...

~ ~ ~

Mən də dilənçiyəm, 

söz dilənirəm.

~ ~ ~

Hər axşam mətbəxin 

işıqın yandırarkən 

tarakanlar qaçıb gizlənir.

Artıq onlar da məni 

görməkdən bezib.

~ ~ ~

İndi qaşınan yerdən 

qan yerinə neft çıxır.

~ ~ ~

Bu müsəlman şəhərində 

müsəlmanları yadıma 

bir məscidlər salır, 

bir də hicablılar...

~ ~ ~

Bunu da bil ki, 

mən ürəyimi yalnız

sənçün açmışdım.

“Qanunsuzdur” 

deyib bağladılar.

~ ~ ~

Xəyanət:
Cazibədar qadın.

Şeytanın ipi.

Göz yaşları.

İntihar.

~ ~ ~

Son zamanlar mavi ekrandan

mavi insanlar görünür.

~ ~ ~

Ay müsəlman balası, 

rus qızı Zinayla 

çoxmu zina etdin?

~ ~ ~

Axşamlar qanımı 

ağcaqanadlar sovurur, 

səhərlər adamlar.

~ ~ ~

Bağışlayın,

çərçivəsiz çərçivəniz olmaz?

Şəkilçün istəyirəm...

~ ~ ~

Müharibədə yarımı 

itirəndən sonra,

mənə yarım “yarım” dedimi?

~ ~ ~

Meşə çaqqalsız olmur.

Amma bizim meşədə 

heç çaqqal da yoxdur.

~ ~ ~

Ara, 

öz aravızdı, 

aravızı da vurdular.

Qaldız arasız. 

~ ~ ~

Məktəb yazıb mənə 

göndərmisən ki,

“sənsizliyin mənə 

qaldı yadigar”.

Sən də bil ki, 

bir bu məktubdan başqa,

səndən mənə 

heç nə qaldı yadigar.

~ ~ ~

Neft bu şəhəri 

üzü qara elədi.

~ ~ ~

Bədbəxt olmuş xoşbəxtdən,

xoşbəxt olmuş bədbəxtə...

~ ~ ~

Göydən yağan yağış da, 

bəlkə buludların göz yaşlarıdı.

~ ~ ~

Şam əriyib, 

lap şama döndü...

~ ~ ~

Sükutun səsindən 

az qala qulağım kar oldu. 

Söndür onu! 

~ ~ ~

Sərçələr də artıq 

yuxudan oyanıb.

Gərnəşə-gərnəşə 

və cikkildəşə-cikkildəşə

təmiz havada 

sınaq uçuşları 

həyata keçirdirlər.

~ ~ ~

Bundan sonra, 

sevməyi tərgidib, 

tərgitməyi sevəcəm.

~ ~ ~

Evlənmədik.

Ancaq səndən ayrılıq adlı 

bir bic uşağımız oldu.

Qaldı mənim boynumda.     

~ ~ ~

Yenə harda itib-batdın,

mənə atdın, ay günəş?!

~ ~ ~

Kiməsə desən öl!,

deyər “Allah göstərməsin!”.

Bəs kim göstərsin?!

~ ~ ~

Gəlin hamımız 

bir kəlməlik susaq!

Allah xətrinə.

~ ~ ~

İndi gözlərim yol çəkir,

bu dəfə ayrılıqa tərəf...

~ ~ ~

Axşam yaxınlıqdakı 

metrodan gələn 

qatarların ayaq səsləri 

artıq başıma 

düşməyə başlayıb.

~ ~ ~

Zibildən çıxıb, 

zibilə düşmək,

nə zibilmiş...

~ ~ ~

Ən nəhayət,

xəyanət etdiyin qadına

bir sevgi borcun var...

~ ~ ~

Cəmi iki üzüm varkən,

necə üçüzlü olum?

~ ~ ~

İlk məhəbbət:

Tükənməz xəyallar.

Küsən iştaha.

Sevgi məktubları.

Gizli görüşlər.

~ ~ ~

Yerə deyin 

(Y)ayın atıb, oxun gizlətməsin.

Yoxsa... 

~ ~ ~

Amma sən məndən 

ayrılandan sonra 

heç mənə 

bir xəbər də etmədin. 

Zəng vurub, 

bir kəlmə söz də demədin,

bir zəng vurub 

susmadın da.

~ ~ ~

Ağaclar - Özlərinin başdaşı.

Şairlər - sözlərinin...

~ ~ ~

Avtobusa minək, 

avtobusdakılara?

~ ~ ~

İndi yalnız pəncərələr 

taybatay ürəyini açıb mənə.

~ ~ ~

Arada bir 

həzin külək də əsir

və havadan ayrılıq iyi gəlir.

~ ~ ~

Diqqət, diqqət!

Danışır, radio lal fm... 

~ ~ ~

Meşədəyəm.

Alma ağacına baxıram.

Ağacdakı  bütün almalar 

sanki intihar edib.

Bəlkə də bunların hamısı 

dünyaya ölü gələnlərdi.

Daha doğrusu 

intihar edib gələnlər… 

~ ~ ~

Yeni vəzifə aldım:

Avaraçılıq idarəsində.

~ ~ ~

Yaşasın ölmək və

ölsün yaşamaq.

~ ~ ~

İmtahan vaxtı dediyim 

ən dahiyanə söz: 

Kəsir, adamı kəsir.

~ ~ ~

Bu dəqiqə elə 

çaşıb qalmışam,

bilmirəm hayana 

getməyim gəlir.

Gedə-gedə 

dayanmağım qayıdır,

dayana-dayana 

getməyim gəlir.

~ ~ ~

O ölkənin vətəndaşı ol ki, 

kosmosdan baxanda 

sərhədləri görsənsin.

~ ~ ~

Bəzi acların ürəyi 

döyünməkdən

kilsə zənginə döndü. 

Çaldılar...

~ ~ ~

Mənə sənsizlik də xoşdur.

Ən azından sənsizlikdə də 

bir “sən” var.

~ ~ ~

Polis gəldi, 

uçdu getdi “quşlar”...

~ ~ ~

Bu şəhərdə 

“Görüş” kafesi nə çox. 

Bircə “Ayrılıq” kafesi yox... 

~ ~ ~

Niyə insan 

dünyaya gələndə 

və gedəndə onu 

ağ əskiyə bükürlər?!

Bu dünyada göy əskiyə?!

~ ~ ~

Güzgüdəyəm, 

güzgü də gözlərimdə.

~ ~ ~

Səni özümdən 

yaxşı tanıyırdım.

Səni səndən 

yaxşı tanıyırdım.

Sənə inanırdım amma sən 

bütün bunları bilmədin. 

Bəlkə heç özün də bilmədin ki, 

niyə bilmədin...

~ ~ ~

Əvvəl gözüm özümdən 

su içmirdi.

İndi özüm gözümdən...

~ ~ ~

Məhəbbət.

Telefon danışıqları.

Sevgi mesajları.

Bitməyən arzular.

Yarım gizli görüşlər.

~ ~ ~

Ən böyük arzum budur: 

Arzum böyük olmasın.

~ ~ ~

Toxluqdan ölənin

aclıqdan öləndən 

mütləq xəbəri olacaq...

~ ~ ~

O qədər 

“Problem olmaz” dedim,

olmaz problemim oldu... 

~ ~ ~

Hətta divardakı saat da yatıb,

təkcə məndən başqa.

~ ~ ~

Yazıq, bu dünyaya 

başıaşağı gəlib,

“başıaşağı” getdi.

~ ~ ~

Sonuncu məktubunla 

bu axşam həyətdə 

babam od qaladı.

Hər şey bitdi! 

~ ~ ~

Burda heç nə 

dəyişməsə də

hər şey dəyişdi.

~ ~ ~

Gəzirəm mən yenə tənha 

bu qaranlıq küçələrdə.

Mənə həmdəm ola bilmir, 

bu qaranlıq küçələr də.

~ ~ ~

Sevgilimə söz verdim, 

sonra almadım, 

ona bağışladım.

~ ~ ~

Burda 

soyuqdan ölməkdənsə

istidən ölmək yaxşıdır.

~ ~ ~

“Za Karabax” arağını içmə!

Qarabağı unudarsan.

~ ~ ~

Kəndimizdə 

günü gündən yeniləşib 

inkişaf edən şey varsa 

o da qəbiristanlıqdır.

~ ~ ~

Qanunlar qüvvəyə minməkdən,

qüvvələr qanuna minir.

~ ~ ~

Sən gedəndən sonra

“sən gedəndən sonra”nı yazdım...

~ ~ ~

Ənəlhəqq:

Mənsur Həllac.

Eşq.

Dar ağacı. 

Ənəlhəqq.

~ ~ ~

Qul olmayan, azad olan,

əvvəl-axır azadlığın quludur.

~ ~ ~

İgid ölər, 

a(rva)dı qalar.

~ ~ ~

Bu il bizim kənddə 

görünməmiş hadisə baş verdi 

və onu heç kim görmədi. 

~ ~ ~

Doğrusu mən 

elə bilirdim əvvəl 

həyat ağ-qara olub.

Ta ki, rəngli televizorlar 

çıxanacan...

~ ~ ~

Gözlərim həyatımı 

lentə köçürür.

Premyeraya birinci 

özüm baxacam.

Həyatımın filminə.

~ ~ ~

Evimi yıxdılar, 

yerində ev tikdilər.

~ ~ ~

Haçansa alnımın 

tərini siləndə 

alın yazım silinib. 

~ ~ ~

Şairlər uşaq kimi hələ də 

söz oyunu oynayır.

Utanmazlar.

~ ~ ~

Tələsərkən

həyatının yollarında

taksiyə minib 

getmək istəyən

mütləq tıxaca düşəcək.

~ ~ ~

“Qəbiristanlıq” filmində

hamı stopkadrda...

~ ~ ~

Göydən göyə 

sürüşən ulduzlar...
~ ~ ~

Görəsən haçanacan

ulduzlar bizim başımızın 

üstündə dayanacaq...

~ ~ ~

Yer fırlananda 

başın gicəllənmir ki?

~ ~ ~

Çox atdanıb-düşmə.

Birdən sənin ağırlığına 

yer tab gətirə bilmədi...

~ ~ ~

Bu şəhər küləklərin idi,

indi başqalarınındı.

~ ~ ~

Balacanı yatızdırmaq çətindir,

böyükü oyatmaq. 

~ ~ ~

Əvvəl ondan ayrıldım,

sonra onun ayrılığından. 

~ ~ ~

Günahlarını yumağa 

su tapmayanlar,

sizə şad xəbər var.

Gözünüz aydın! 

Antraktidada buzlaqlar 

artıq başlayıb əriməyə.

~ ~ ~

Bəlkə də bu küçələrdə 

gecələr külək 

qorxusundan əsir.

~ ~ ~

Mən hər şeyimdən keçib,

sənə heç nə demədim...

~ ~ ~

Sükutu, 

elə sükutun özü pozur. 

~ ~ ~

İtən sürücüyə 

əşyalar cavabdeh deyil. 

~ ~ ~

Başımı qatdılar mənim,

bir də baxıb gördüm yoxam.

Bircə ondan qorxmuram ki,

mən varlıqdan yoxa çıxam.

~ ~ ~

Allah, sənin yadına 

yalnız pis gündə düşdü?   

